Virallinen lehti nro C 117 , 16/04/1998 s. 0116



KIRJALLINEN KYSYMYS E-2960/97 komissiolle esittäjä(t): Angela Sierra González (GUE/NGL) (17. syyskuuta 1997) Aihe: Hanke veistoksen rakentamiseksi Tindaya-vuorelle (Kanariansaaret) Kanariansaarten viranomaiset suunnittelevat veistoksen rakentamista Fuerteventuran saarella (Kanariansaaret) sijaitsevan Tindaya-vuoren sisään louhimalla vuoreen 50 m3 kokoisen kammion kuvanveistäjä Eduardo Chillidan suunnitelman mukaan. Tindaya-vuori on kulttuurisesti, etnografisesti ja arkeologisesti (sekä luonnon ja geologian kannalta) erittäin arvokas kohde, ja se on nimetty ¨kansalliseksi muistomerkiksi¨ Kanariansaarten suojelluista alueista annetussa laissa sekä ¨arvokkaaksi kulttuuriesineeksi¨ Espanjan historiallisesta perinnöstä annetussa laissa (siellä on erittäin merkittäviä esihispaanisia kalliokaiverruksia). Monet juristit, luonnonsuojelijat ja kansalaisryhmät ovat ilmaisseet vastustavansa hanketta sillä perusteella, että vuoren ympäristö ja sen edustamat kulttuuriarvot vahingoittuisivat peruuttamattomasti, kieltämättä kuitenkaan millään tavoin kuvanveistäjä Eduardo Chillidan teoksen taiteellista arvoa. Onko komissio tietoinen tästä hankkeesta ja kansalaisten vastustuksesta? Ottaen huomioon Euroopan unionista tehdyn sopimuksen artikla Euroopan kulttuuriperinnön suojelusta, neuvoston päätelmät, erityisesti 12. marraskuuta 1992 annetut päätelmät yhteisön kulttuurialan toiminnan suuntaviivoista sekä Euroopan parlamentin eri päätöslauselmat Euroopan kansojen kulttuuriesineiden ja kulttuuriperinnön suojaamisesta, mitä komissio voi tehdä sen takaamiseksi, että Tindaya-vuoren tapauksessa toimitaan edellä mainittujen yhteisön tekstien hengessä? Eivätkö Tindaya-vuoren kaltaiset hankkeet komission mielestä ole ristiriidassa yhteisön ohjelmien, esimerkiksi Raphael-ohjelman, perusperiaatteiden kanssa, joiden mukaan jäsenvaltioiden on edistettävä kulttuuriperinnön säilyttämistä? Komission jäsenen Marcelino Orejan komission puolesta antama vastaus (4. marraskuuta 1997) Komissio on tietoinen kyseessä olevasta hankkeesta ja siihen kohdistetusta vastustuksesta. Komissio toimii monin tavoin Euroopan kulttuuriperinnön suojelemiseksi. Tämä käy selvästi esille sen toimenpiteistä, jotka perustuvat neuvoston marraskuussa 1992 hyväksymiin päätelmiin, Euroopan parlamentin eri päätöslauselmiin ja Euroopan yhteisön perustamissopimuksen 128 artiklaan. Kuten arvoisa parlamentin jäsen tietää, kulttuuriperinnön alaan kuuluvat komission toimenpiteet sisältyvät nykyisin Raphael-ohjelmaan, jonka avulla komissio voi Euroopan yhteisön perustamissopimuksen 128 artiklan määräysten mukaisesti ainoastaan rohkaista jäsenvaltioidensa välistä yhteistyötä Euroopan kulttuuriperinnön suojelemista koskevien toimien täytäntöönpanemiseksi. Yhteisöllä tai komissiolla ei ole kuitenkaan toimivaltuuksia puuttua kansallisella tai alueellisella tasolla tapahtuvaan toimintaan tai asioihin, joista vastaavat yksinomaisesti kansalliset tai alueelliset viranomaiset. Edelliset seikat huomioonottaen Tindaya-vuoren kulttuuristen, etnografisten ja arkeologisten piirteiden suojelemista koskevat toimenpiteet kuuluvat yksinomaan Espanjan kansallisille tai alueellisille viranomaisille. Komissio ei katso tässä yhteydessä, että kyseessä olevan kaltaiset hankkeet olisivat ristiriitaisia Raphael-ohjelman perusajatusten kanssa, koska tämän ohjelman tavoitteena on edistää jäsenvaltioiden välistä yhteistyötä kulttuuriperinnön suojelemisessa.